CELEX: 62013CN0292
Language: el
Date: 2013-05-27 00:00:00
Title: Υπόθεση C-292/13 P: Αναίρεση που άσκησε στις 27 Μαΐου 2013 η Fabryka Łożysk Tocznych-Kraśnik S.A. κατά της αποφάσεως που εξέδωσε το Γενικό Δικαστήριο (όγδοο τμήμα) στις 22 Μαρτίου 2013 στην υπόθεση T-571/10, Fabryka Łożysk Tocznych-Kraśnik S.A. κατά ΓΕΕΑ — Impexmetal

27.7.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 215/11
            
         Αναίρεση που άσκησε στις 27 Μαΐου 2013 η Fabryka Łożysk Tocznych-Kraśnik S.A. κατά της αποφάσεως που εξέδωσε το Γενικό Δικαστήριο (όγδοο τμήμα) στις 22 Μαρτίου 2013 στην υπόθεση T-571/10, Fabryka Łożysk Tocznych-Kraśnik S.A. κατά ΓΕΕΑ — Impexmetal
   (Υπόθεση C-292/13 P)
   2013/C 215/14
   Γλώσσα διαδικασίας: η πολωνική
   
      Διάδικοι
   
   
      Αναιρεσείουσα): Fabryka Łożysk Tocznych-Kraśnik S.A. (εκπρόσωπος: P. Borowski, δικηγόρος)
   
      Αντίδικοι κατ’ αναίρεση: Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα), Impexmetal S.A.
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την απόφαση στο σύνολό της και να δεχθεί πλήρως την από 16 Δεκεμβρίου 2010 προσφυγή της, ακυρώνοντας την απόφαση του πρώτου τμήματος προσφυγών του ΓΕΕΑ, της 6ης Οκτωβρίου 2010·
            
         
               —
            
            
               επικουρικώς, να αναιρέσει την απόφαση στο σύνολό της και να αναπέμψει την παρούσα υπόθεση στο Γενικό Δικαστήριο για να την εξετάσει εκ νέου·
            
         
               —
            
            
               να καταδικάσει τους αντιδίκους στα δικαστικά έξοδα, περιλαμβανομένων των εξόδων της προσφεύγουσας όσον αφορά τη διαδικασία ενώπιον του τμήματος προσφυγών και του τμήματος ανακοπών του ΓΕΕΑ και τη διαδικασία ενώπιον του Γενικού Δικαστηρίου.
            
         
      Λόγοι αναιρέσεως και κύρια επιχειρήματα
   
   Η αναιρεσείουσα προσάπτει στο Γενικό Δικαστήριο παράβαση του άρθρου 8, παράγραφος 1, στοιχείο β', του κανονισμού 207/2009, καθόσον εφάρμοσε την εν λόγω διάταξη σε πραγματικά περιστατικά που δεν καλύπτονται από αυτήν.
   Κατά την αναιρεσείουσα, η εσφαλμένη αυτή εφαρμογή της ως άνω διατάξεως προέκυψε από το γεγονός ότι το Γενικό Δικαστήριο υπέπεσε σε πλάνη κρίνοντας ότι το σήμα της αναιρεσείουσας ήταν παρόμοιο με το προγενέστερο κοινοτικό εικονιστικό σήμα της παρεμβαίνουσας και, ως εκ τούτου, υπήρχε κίνδυνος συγχύσεως του ενδιαφερόμενου κοινού. Η αναιρεσείουσα υποστηρίζει ότι το Γενικό Δικαστήριο δεν έλαβε υπόψη ότι:
   
               —
            
            
               η ομοιότητα μεταξύ των σημάτων δεν δικαιολογεί την ύπαρξη κινδύνου συγχύσεως·
            
         
               —
            
            
               το σήμα της αναιρεσείουσας συνιστά κατά ένα μέρος την ονομασία της εταιρείας της, το οποίο χρησιμοποιείτο πολύ πριν υποβληθεί η αίτηση καταχωρίσεως·
            
         
               —
            
            
               το σήμα αυτό αποτελούσε ανέκαθεν το διακριτικό σημείο της αναιρεσείουσας εταιρίας·
            
         
               —
            
            
               τα επίμαχα σήματα συνυπήρξαν στην ίδια αγορά για μεγάλη χρονική περίοδο χωρίς πρόβλημα.